# Βικιπαίδεια:Βιογραφίες ζώντων προσώπων

### Από τη Βικιπαίδεια, την ελεύθερη εγκυκλοπαίδεια

| Αυτή η σελίδα περιέχει μία επίσημη πολιτική ως προς τη λειτουργία της Βικιπαίδειας. Αποτελεί προϊόν συναίνεσης και θεωρείται πως όλοι οι χρήστες θα πρέπει να την ακολουθούν. Μπορείτε να επεξεργαστείτε το περιεχόμενο της σελίδας αλλά παρακαλείστε να μην προβείτε σε αλλαγές της παρούσας πολιτικής αν πρώτα δεν τις θέσετε σε συζήτηση με τη συμμετοχή όλων.

Με λίγα λόγια:
Οι βιογραφίες ζώντων προσώπων έχουν αντίκτυπο στην προσωπική τους ζωή. Τέτοιου είδους άρθρα χρειάζεται να αντιμετωπίζονται με τη δέουσα προσοχή εφαρμόζοντας σχολαστικά την πολιτική της επαληθευσιμότητας και της ουδετερότητας, ειδικά σε περίπτωση εριστικού, δυσφημιστικού ή γενικά αμφιλεγόμενου περιεχομένου.

Πολιτική Βικιπαίδειας

- Ουδετερότητα
- Επαληθευσιμότητα
- Όχι πρωτότυπη έρευνα
- Τι δεν είναι η Βικιπαίδεια

Οι συντάκτες των άρθρων πρέπει να είναι ιδιαιτέρως προσεκτικοί όταν προσθέτουν βιογραφικές ή άλλες πληροφορίες για πρόσωπα που βρίσκονται εν ζωή σε οποιαδήποτε σελίδα της Βικιπαίδειας. Τέτοιου είδους συνεισφορές απαιτούν ένα μεγαλύτερο βαθμό ευαισθησίας και οφείλουν να συμμορφώνονται απόλυτα με τις βασικές πολιτικές της Βικιπαίδειας:

- Επαληθευσιμότητα
- Ουδετερότητα (NPOV)

To άρθρο πρέπει να γραφτεί σωστά.[1] Να είστε πολύ αυστηροί, παρέχοντας αξιόπιστες και ανεξάρτητες πηγές, ειδικά σε ό,τι αφορά χαρακτηρισμούς και λεπτομέρειες της προσωπικής ζωής των προσώπων. Περιεχόμενο που δε στηρίζεται σε πηγές ή βασίζεται σε αμφιλεγόμενης ποιότητας πηγές πρέπει να αφαιρείται αμέσως και χωρίς συζήτηση από το άρθρο[2] ή ακόμα τη σελίδα συζήτησης, τη σελίδα χρήστη και οπουδήποτε αλλού προστίθεται.

Η πολιτική αυτή ισχύει τόσο για άρθρα με αποκλειστικό θέμα τα πρόσωπα όσο και για οποιοδήποτε άλλο άρθρο, το οποίο ενδέχεται να αναφέρεται στα ίδια πρόσωπα. Το βάρος της απόδειξης οποιουδήποτε ισχυρισμού πέφτει αποκλειστικά στο χρήστη που προσθέτει το αμφιλεγόμενο περιεχόμενο.

## [Επεξεργασία] Αιτιολόγηση

Άρθρα που περιέχουν πληροφορίες για πρόσωπα που βρίσκονται εν ζωή μπορούν να επηρεάσουν τη ζωή τους.

Το Ίδρυμα Wikimedia και ο Τζίμι Γουέιλς λαμβάνουν εύλογα παράπονα σχετικά με βιογραφίες ζώντων προσώπων, από ανθρώπους που δικαιολογημένα ενοχλούνται από ανακριβή ή δυσφημιστικά άρθρα με θέμα τους ίδιους. Η αντιμετώπιση θεμάτων αυτού του είδους απαιτεί γενικά λεπτούς χειρισμούς.

Το πρόβλημα μπορεί να γίνει πιο περίπλολο αν το ίδιο πρόσωπο επιχειρήσει να επεξεργαστεί το άρθρο αφαιρώντας αμφιλεγόμενο περιεχόμενο. Καθώς πιθανότατα δεν θα αποτελεί ενεργό μέλος της κοινότητας των χρηστών και συνεπώς θα αγνοεί τις πολιτικές της Βικιπαίδειας, ενδέχεται να κατηγορηθεί για βανδαλισμό ή παραβίαση του κανόνα τριών επαναφορών, ενώ στην πραγματικότητα προσπαθεί να βελτιώσει το άρθρο, με καλή διάθεση.

Οι συντάκτες του άρθρου πρέπει επίσης να είναι ιδιαιτέρως προσεκτικοί όταν επεξεργάζονται βιογραφίες ζώντων προσώπων και γενικά βιογραφικό περιεχόμενο οπουδήποτε στη Βικιπαίδεια. Έχετε υπόψη τα ακόλουθα:

- Το άρθρο απαιτεί ακόμα μεγαλύτερο βαθμό ευαισθησίας και αυστηρή τήρηση των πολιτικών της Βικιπαίδειας.
- Αν το ίδιο το πρόσωπο επιχειρήσει να επεξεργαστεί το άρθρο, είναι σημαντικό να του αναγνωρίσετε καλή πρόθεση και να το χειριστείτε ψύχραιμα και με ευγένεια.

- Αν ένας ανώνυμος χρήστης (IP) ή ένας νέος χρήστης επεξεργαστεί τη σελίδα διαγράφοντας όλο το περιεχόμενό της ή κάποιο τμήμα της, είναι πιθανό να πρόκειται για το ίδιο πρόσωπο ή κάποιον που συνδέεται με αυτό. Προσπαθήστε να μην αντιδράσετε με επιθετικό τρόπο και διευκολύνετε το διάλογο μαζί του, φροντίζοντας ώστε το άρθρο να μην περιέχει ατεκμηρίωτο περιεχόμενο ή κριτική βασισμένη σε αναξιόπιστες πηγές.

## [Επεξεργασία] Ύφος

Οι βιογραφίες ζώντων προσώπων πρέπει να γράφονται με μεγάλη υπευθυνότητα, συντηρητικά και σε ουδέτερο, εγκυκλοπαιδικό ύφος. Αν είναι κακογραμμένες, είναι προτιμότερο να διαγράφονται ή να μετατρέπονται σε άρθρο προς επέκταση.

Το άρθρο πρέπει να τεκμηριώνεται με αξιόπιστες, ανεξάρτητες, δημοσιευμένες πηγές και σε ορισμένες περιπτώσεις χρησιμοποιώντας πηγές που έχουν δημοσιεύσει τα ίδια τα πρόσωπα. Πρέπει να είναι γραμμένο ουδέτερα, με αναφορές σε πραγματικά γεγονότα και με λιτό τρόπο, διατηρώντας χαμηλούς τόνους και αποφεύγοντας οποιαδήποτε τοποθέτηση απέναντι στο θέμα.

## [Επεξεργασία] Αφαίρεση αμφιλεγόμενου περιεχόμενου που δεν τεκμηριώνεται

Οι συντάκτες των άρθρων πρέπει να αφαιρούν αμφιλεγόμενο περιεχόμενο σχετικό με πρόσωπα που βρίσκονται εν ζωή, εφόσον αυτό δεν τεκμηριώνεται, βασίζεται σε αναξιόπιστες πηγές (βλ. Βικιπαίδεια:Παράθεση πηγών) ή αποτελεί υποκειμενική ερμηνεία αξιόπιστων πηγών εκ μέρους του συντάκτη. Αν πρόκειται για μειωτικούς ή δυσφημιστικούς ατεκμηρίωτους χαρακτηρισμούς, τότε ο κανόνας τριών επαναφορών δεν ισχύει. Αυτές οι αρχές ισχύουν όχι μόνο για τις σελίδες των άρθρων, αλλά για οποιαδήποτε άλλη σελίδα στη Βικιπαίδεια, όπως σελίδες συζήτησης ή σελίδες χρηστών. Οι διαχειριστές έχουν δικαίωμα να επιβάλλουν την αφαίρεση του αμφιλεγόμενου περιεχομένου «κλειδώνοντας» το άρθρο ή επιβάλλοντας φραγή σε άλλους χρήστες, ακόμα και αν έχουν οι ίδιοι συμμετοχή στην επεξεργασία του άρθρου. Αν άλλοι χρήστες επαναφέρουν το μη αποδεκτό περιεχόμενο, μπορούν επίσης να υποστούν φραγή κατόπιν σχετικής προειδοποίησης.

Οι διαχειριστές που ανακαλύπτουν μία βιογραφία που δεν τεκμηριώνεται και περιέχει αμφιλεγόμενους ισχυρισμούς ή μειωτικούς χαρακτηρισμούς, μπορούν να διαγράψουν γρήγορα το άρθρο, εφόσον δεν υπάρχει προγενέστερη ουδέτερη έκδοσή του, στην οποία να το επαναφέρουν.

Σύμφωνα με τον Τζίμι Γουέιλς:

> «Φαίνεται πως υπάρχει η αντίληψη, μεταξύ ορισμένων συντακτών, πως κάποια αυθαίρετη φημολογία που κάποιος άκουσε ή μία ψευδής πληροφορία θα πρέπει να σημειωθεί με μία εκκρεμούσα παραπομπή [πρότυπο {{πηγή}}]. Λάθος. Πρέπει να αφαιρείται αμέσως εκτός αν τεκμηριωθεί. Αυτό ισχύει για κάθε είδους πληροφορία, αλλά ακόμα περισσότερο για αρνητικούς χαρακτηρισμούς σε βιογραφίες προσώπων που είναι εν ζωή».[2]

Είναι προτιμότερο να υπάρχουν λιγότερες αλλά τεκμηριωμένες πληροφορίες, παρά περισσότερες και ατεκμηρίωτες.

## [Επεξεργασία] Παραπομπές

1. ↑ Jimmy Wales. Keynote speech, Wikimania, August 2006.
2. ↑ 2,0 2,1 Jimmy Wales. "WikiEN-l Zero information is preferred to misleading or false information", May 16, 2006 και May 19, 2006

Ανακτήθηκε από "http://el.wikipedia.org../../../%CE%B2/%CE%B9/%CE%BF/%CE%92%CE%B9%CE%BA%CE%B9%CF%80%CE%B1%CE%AF%CE%B4%CE%B5%CE%B9%CE%B1%7E%CE%92%CE%B9%CE%BF%CE%B3%CF%81%CE%B1%CF%86%CE%AF%CE%B5%CF%82_%CE%B6%CF%8E%CE%BD%CF%84%CF%89%CE%BD_%CF%80%CF%81%CE%BF%CF%83%CF%8E%CF%80%CF%89%CE%BD_391b.html"

Κατηγορία: Πολιτική Βικιπαίδειας

##### Views

- Σχετικά με
- Συζήτηση
- Τελευταία έκδοση

##### Αναζήτηση

##### Άλλες γλώσσες

- Български
- Deutsch
- English
- فارسی
- Hrvatski
- Bahasa Indonesia
- עברית
- 日本語
- Русский
- Slovenščina
- Suomi
- Svenska
- ไทย
- Türkçe
- ייִדיש
- 中文